Utsjoen kirkko

Utsjoen kirkko on kirkko Utsjoella pohjoisessa Lapissa. Se on Suomen ja Euroopan unionin pohjoisin kirkko. Kirkon suunnitteli Ernst Lohrmann intendentinkonttorissa ja se rakennettiin harmaakivestä vuosina 1850–1853. Kirkko on pieni, istumapaikkoja on 230 ja pinta-ala on 170 neliömetriä. Kirkko on muodoltaan pitkäkirkko, torni on sen itäpäässä ja länsipäässä on kirkkosalia matalampi tasakattoinen sakaristo. 

Alttaritaulun Ylösnousemus (270 × 140 cm öljymaalaus kankaalle) maalasi Aukusti Koivisto vuonna 1924. Aiemmin alttariseinällä oli ollut vain puinen kullattu risti.   

Utsjoen kirkko sijaitsee valtatien 4 varrella noin kuusi kilometriä Utsjoen kirkonkylän eteläpuolella. Pidemmän matkan takaa kirkkoon saapuneet ihmiset ovat yöpyneet kirkon lähistöllä olevissa kirkkotuvissa. Utsjoen kirkkotuvat on entisöity perustusten pohjalta, vanhimmat ovat 1700-luvulta ja suurin osa 1800-luvulta. Kirkkotupia on yhteensä 14 ja lisäksi on yksi entisöity kammi. 

Yhdessä viereisen Utsjoen pappilan kanssa Utsjoen kirkko ja Utsjoen kirkkotuvat ovat osa Museoviraston vuonna 2009 valtakunnallisesti merkittäväksi rakennetuksi kulttuuriympäristöksi määrittelemää Utsjoen kirkkomaisemaa.

Lähteet

Aiheesta muualla 

 Utsjoen kirkkotuvat Retkipaikka.fi-sivustolla

Lapin kirkkorakennukset
Ernst Lohrmannin suunnittelemat rakennukset
Suomen kivikirkot
Utsjoen nähtävyydet
Utsjoen rakennukset ja rakennelmat
Suomen 1850-luvulla rakennetut kirkot